CELEX: 32013R0365
Language: hu
Date: 2013-04-22 00:00:00
Title: A Bizottság 365/2013/EU végrehajtási rendelete ( 2013. április 22. ) az 540/2011/EU végrehajtási rendeletnek a glufoszinát hatóanyag jóváhagyási feltételei tekintetében történő módosításáról  EGT-vonatkozású szöveg

2013.4.23.   
               
               
                  HU
               
               
                  Az Európai Unió Hivatalos Lapja
               
               
                  L 111/27
               
            
         A BIZOTTSÁG 365/2013/EU VÉGREHAJTÁSI RENDELETE
         (2013. április 22.)
         az 540/2011/EU végrehajtási rendeletnek a glufoszinát hatóanyag jóváhagyási feltételei tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 21. cikke (3) bekezdésében említett második eshetőségre, valamint 78. cikke (2) bekezdésére,
         mivel:
         
                     (1)
                  
                  
                     A 2007/25/EK bizottsági irányelv (2) rendelkezik a glufoszinát hatóanyagnak a növényvédő szerek forgalomba hozataláról szóló, 1991. július 15-i 91/414/EGK tanácsi irányelv (3) I. mellékletébe történő felvételéről, a felvétel feltételéül jelölve meg, hogy az érintett tagállamoknak gondoskodniuk kell arról, hogy az a bejelentő, akinek kérésére az említett hatóanyag bekerült a szóban forgó mellékletbe, további megerősítő információkat nyújtson be a hatóanyagnak az almaültetvényeken előforduló emlősökre és nem célzott ízeltlábúakra jelentett kockázatáról.
                  
               
                     (2)
                  
                  
                     A 91/414/EGK irányelv I. mellékletében szereplő hatóanyagok az 1107/2009/EK rendelet értelmében jóváhagyott hatóanyagoknak tekintendők és az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról szóló, 2011. május 25-i 540/2011/EU bizottsági végrehajtási rendelet (4) mellékletének A. részében szerepelnek.
                  
               
                     (3)
                  
                  
                     A bejelentő a meghatározott határidőn belül további információkat tartalmazó tanulmányokat nyújtott be a referens tagállamnak, Svédországnak, hogy megerősítse a hatóanyagnak az almaültetvényeken előforduló emlősökre és nem célzott ízeltlábúakra jelentett kockázatának értékelését.
                  
               
                     (4)
                  
                  
                     Svédország elvégezte a bejelentő által szolgáltatott kiegészítő információk értékelését. 2010. március 9-én Svédország az értékelő jelentéstervezethez fűzött kiegészítés formájában benyújtotta értékelését a tagállamoknak, a Bizottságnak és az Európai Élelmiszerbiztonsági Hatóságnak (a továbbiakban: a Hatóság).
                  
               
                     (5)
                  
                  
                     A Bizottság konzultált a Hatósággal, amely 2012. március 8-án mutatta be a glufoszinátnál felmerülő kockázatok értékeléséről szóló véleményét (5). Az értékelő jelentés tervezetét, a kiegészítő jelentést és a Hatóság véleményét a Bizottság és a tagállamok az Élelmiszerlánc- és Állategészségügyi Állandó Bizottság keretében együtt megvizsgálták, majd ezeket az glufoszinátról szóló bizottsági felülvizsgálati jelentés formájában 2013. március 15-én véglegesítették.
                  
               
                     (6)
                  
                  
                     A bejelentő által benyújtott kiegészítő információk birtokában a Bizottság úgy találta, hogy nem bocsátották rendelkezésre az előírt további megerősítő információkat, és a hatóanyagnak az emlősökre és a nem célzott ízeltlábúakra jelentett jelentős kockázatát újabb korlátozások bevezetése nélkül nem lehet kizárni.
                  
               
                     (7)
                  
                  
                     A Bizottság felkérte a bejelentőt, hogy nyújtsa be a glufoszinátról szóló felülvizsgálati jelentés eredményével kapcsolatos észrevételeit.
                  
               
                     (8)
                  
                  
                     Megerősítést nyert, hogy a glufoszinát hatóanyag az 1107/2009/EK rendelet értelmében jóváhagyott hatóanyagnak tekintendő. Az emlősök és a nem célzott ízeltlábúak expozíciójának lehető legkisebbre való csökkentése érdekében ugyanakkor korlátozni kell e hatóanyag használatát, és az említett fajok védelme érdekében külön kockázatcsökkentő intézkedésekről kell gondoskodni.
                  
               
                     (9)
                  
                  
                     Az 540/2011/EU végrehajtási rendeletet ezért ennek megfelelően módosítani kell.
                  
               
                     (10)
                  
                  
                     A tagállamok számára időt kell biztosítani a glufoszinátot tartalmazó növényvédő szerekre vonatkozó engedélyek visszavonására.
                  
               
                     (11)
                  
                  
                     Amennyiben a tagállamok az 1107/2009/EK rendelet 46. cikke értelmében türelmi időt biztosítanak a glufoszinátot tartalmazó növényvédő szerek tekintetében, elő kell írni, hogy ez az időszak az engedélyek visszavonásától számítva legfeljebb egy évig tartson.
                  
               
                     (12)
                  
                  
                     Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
                  
               ELFOGADTA EZT A RENDELETET:
         
            1. cikk
            Az 540/2011/EU végrehajtási rendelet módosítása
            A 540/2011/EU végrehajtási rendelet melléklete az e rendelet mellékletében foglaltak szerint módosul.
         
         
            2. cikk
            Átmeneti intézkedések
            A tagállamok a glufoszinát hatóanyagú növényvédő szerekre kiadott engedélyeket az 1107/2009/EK rendeletnek megfelelően 2013. november 13-ig szükség szerint módosítják vagy visszavonják.
         
         
            3. cikk
            Türelmi idő
            A tagállamok által az 1107/2009/EK rendelet 46. cikke értelmében biztosított türelmi időnek a lehető legrövidebbnek kell lennie, és legkésőbb az engedély visszavonásától számított 12 hónappal véget kell érnie.
         
         
            4. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2013. április 22-én.
            
               
                  a Bizottság részéről
               
               
                  az elnök
               
               José Manuel BARROSO
            
         
         
            (1)  HL L 309., 2009.11.24., 1. o.
         
            (2)  HL L 230., 1991.8.19., 1. o.
         
            (3)  HL L 106., 2007.4.24., 34. o.
         
            (4)  HL L 153., 2011.6.11., 1. o.
         
            (5)  Európai Élelmiszerbiztonsági Hatóság; Conclusion on the peer review of the pesticide risk assessment of confirmatory data submitted for the active substance glufosinate (A glufoszinátra vonatkozóan benyújtott megerősített adatok alapján készített, a hatóanyaggal kapcsolatban felmerülő kockázatok felméréséről szóló, a peszticideket vizsgáló szakértői értékelésből levont következtetés). EFSA Journal 2012; 10(3):2609. [14 o.]. doi:10.2903/j.efsa.2012.2609. Online elérhető a következő oldalon: www.efsa.europa.eu/efsajournal.htm.
      
      
         
            MELLÉKLET
            Az 540/2011/EU végrehajtási rendelet melléklete A. részének 151. sorában (glufoszinát) az „Egyedi rendelkezések” oszlop helyébe a következő szöveg lép:
            
               „A.   RÉSZ
               Csak sávokban vagy lokálisan alkalmazott gyomirtó szerként engedélyezhető legfeljebb évi két kijuttatás mellett, kijuttatásonként 750 g hatóanyag/ha (kezelt felület) maximális dózisban.
               B.   RÉSZ
               A glufoszinátot tartalmazó növényvédő szerek engedélyezése iránti kérelmek értékelésekor – különös tekintettel a szerrel foglalkozók és a fogyasztók expozíciójára – a tagállamoknak fokozott figyelmet kell fordítaniuk az 1107/2009/EK rendelet 4. cikkének (3) bekezdésében szereplő kritériumokra, és gondoskodniuk kell arról, hogy az engedély megadása előtt minden szükséges adat és információ rendelkezésre álljon.
               Az 1107/2009/EK rendelet 29. cikkének (6) bekezdésében említett egységes alapelvek érvényesítése érdekében figyelembe kell venni az Élelmiszerlánc- és Állategészségügyi Állandó Bizottságban 2006. november 24-én véglegesített, a glufoszinátról szóló vizsgálati jelentésben és különösen annak I. és II. függelékében található megállapításokat. Az átfogó értékelésben a tagállamoknak fokozott figyelmet kell fordítaniuk a következőkre:
               
                           a)
                        
                        
                           a szert kezelők, az azzal dolgozók és az arra járók biztonsága; az engedélyezés feltételei között szükség esetén védőintézkedéseknek is szerepelniük kell;
                        
                     
                           b)
                        
                        
                           a talajvíz szennyeződésének veszélye, ha a hatóanyagot érzékeny talaj- vagy éghajlati adottságú területeken alkalmazzák;
                        
                     
                           c)
                        
                        
                           az emlősök, a nem célzott ízeltlábúak és a nem célzott növények védelme.
                        
                     Az engedély feltételei között szerepelnie kell a szivárgáscsökkentő szórófejek és védőernyők alkalmazásának, illetve rendelkezni kell a növényvédő szerek megfelelő címkézéséről. A feltételek között adott esetben kockázatcsökkentő intézkedéseknek is szerepelniük kell.”